Greek Legal Document

Category: 161

Content:
13. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 34 της 15/19 Ιαν. 1977 (ΦΕΚ Α΄ 16) Περί των προϋποθέσεων κατατάξεως και εγγραφής πτυχιούχων ανωτάτων εκπαιδευτικών ιδρυμάτων εις την Θεολογικήν Σχολήν του Πανεπιστημίου Αθηνών προς απόκτησιν και ετέρου πτυχίου. Έχοντες υπ’ όψει: 1.Τας διατάξεις της παραγράφου 3 του άρθρου 1 του νόμου 379/1976 «περί εγγραφής πτυχιούχων ανωτάτων εκπαιδευτικών ιδρυμάτων προς απόκτησιν και ετέρου πτυχίου» και άλλων τινών συναφών διατάξεων (ΦΕΚ 176Α΄). 2.Γνώμην της Θεολογικής Σχολής του Πανεπιστημίου Αθηνών (συνεδρία 17.9.1976), και 3.Την υπ’ αριθ. 998/1976 γνωμοδότησιν του Συμβουλίου της Επικρατείας, προτάσει του επί της Εθνικής Παιδείας και Θρησκευμάτων Υπουργού, αποφασίζομεν: Άρθρον 1. Πτυχιούχοι ανωτάτων εκπαιδευτικών ιδρυμάτων της ημεδαπής, ως και σχολών και τμημάτων αυτών ή ισοτίμων της αλλοδαπής, δύναται να καταταγούν και εγγραφούν εις την Θεολογικήν Σχολήν του Πανεπιστημίου Αθηνών προς απόκτησιν και ετέρου πτυχίου, υπό τας προϋποθέσεις του παρόντος και μέχρι του αριθμού του οριζομένου κατ’ έτος υπό της Σχολής ταύτης κατά τα εν άρθρω 1 παρ. 2 του ν. 379/1976 και εντός των υπό της αυτής διατάξεως προβλεπομένων ορίων, τηρουμένης της διατάξεως του άρθρου 3 του αυτού νόμου. Άρθρον 2. 1.Αι αιτήσεις κατατάξεως και εγγραφής μετά πιστοποιητικού της οικείας Σχολής ότι ο αιτών τυγχάνει πτυχιούχος, εις το οποίο δέον να αναγράφηται και ο βαθμός του πτυχίου, υποβάλλονται εις την Θεολογικήν Σχολήν του Πανεπιστημίου Αθηνών υπό των ενδιαφερομένων μέχρι της 30ης Σεπτεμβρίου εκάστου έτους. Εξαιρετικώς δια το έτος 1976 αι αιτήσεις μετά του ως άνω δικαιολογητικού υποβάλλονται εντός 15 ημερών από της δημοσιεύσεως σχετικής ανακοινώσεως της Σχολής. 2.Προκειμένου περί αιτήσεων κατατάξεως πτυχιούχων ανωτάτων εκπαιδευτικών ιδρυμάτων της αλλοδαπής, ομού μετά του ως άνω δικαιολογητικού συνυποβάλλεται και βεβαίωσις αντιστοίχου Σχολής ανωτάτου εκπαιδευτικού ιδρύματος της ημεδαπής περί της ισοτιμίας του τίτλου. Άρθρον 3. 1.Πτυχιούχοι ανωτάτων εκπαιδευτικών ιδρυμάτων εγγράφονται εις το Α΄ έτος σπουδών κατόπιν επιτυχούς γραπτής και προφορικής εξετάσεως επί θέματος εκ του μαθήματος της Χριστιανικής Ηθικής, ενώπιον καθηγητών της Σχολής οριζομένων υπό ταύτης. Δια την επιλογήν των ως άνω πτυχιούχων λαμβάνεται υπ’ όψιν το άθροισμα των δύο επιτυχών βαθμών εις την προφορικήν εξέτασιν και την γραπτήν εξέτασιν και του βαθμού πτυχίου. Εις περίπτωσιν ισοβαθμίας ενεργείται υπό της Σχολής κλήρωσις. 2.Πτυχιούχοι της προηγουμένης παραγράφου κατατάσσονται εις τα Β΄, Γ΄ και Δ΄ έτη σπουδών, κατόπιν επιτυχούς εξετάσεως εις άπαντα τα μαθήματα του προηγουμένου ή των προηγουμένων ετών, ενώπιον καθηγητών της Σχολής οριζομένων υπό ταύτης. Δια την επιλογήν τούτων λαμβάνεται υπ’ όψιν ο μέσος όρος βαθμολογίας της οποίας έτυχον οι υποψήφιοι κατά τας εν λόγω εξετάσεις. 3.Πτυχιούχοι του Ποιμαντικού Τμήματος της Θεολογικής Σχολής του Πανεπιστημίου Θεσσαλονίκης κατατάσσονται εις το Δ΄ έτος σπουδών κατόπιν επιτυχούς εξετάσεως εις άπαντα τα μαθήματα των προηγουμένων  ετών, τα οποία δεν εδιδάχθησαν και δεν εξητάσθησαν εις το Τμήμα, εκ του οποίου προέρχονται ή δεν εδιδάχθησαν επαρκώς, κατά την κρίσιν της Θεολογικής Σχολής του Πανεπιστημίου Αθηνών. Η εξέτασις ενεργείται υπό καθηγητών της Σχολής οριζομένων υπό ταύτης. Δια την σύγκρισιν τούτων εν τη επιλογή μετά των προς κατάταξιν εις το Δ΄ έτος υποψηφίων της προηγουμένης παραγράφου λαμβάνεται υπ’ όψιν ο μέσος όρος βαθμολογίας εις τα εξετασθέντα μαθήματα. «4.Πτυχιούχοι των Φιλοσοφικών Σχολών κατατάσσονται εις το Β΄ έτος σπουδών άνευ εξετάσεων, εντός του ισχύοντος ποσοστού του καθορισθέντος δια του Νόμ. 552/1977. Δια την επιλογήν τούτων λαμβάνεται υπ’ όψιν ο βαθμός του πτυχίου των». Η παρ. 4 προσετέθη δια του Π.Δ. 50 της 23 Ιαν./1 Φεβρ. 1978 (ΦΕΚ Α΄ 10).